केरल में कोरोना वायरस के 2216 नए केस मिले, 23 स्वास्थ्य कर्मी भी शामिल
केरल में रविवार को कोरोना वायरस संक्रमण के 2,216 नए मामले सामने आए। केरल की स्वास्थ्य मंत्री केके शैलजा ने एक प्रेस विज्ञप्ति में बताया कि संक्रमण के नए मामलों में 23 स्वास्थ्य कर्मी भी शामिल हैं।
तिरुवनंतपुरम: केरल में रविवार को कोरोना वायरस संक्रमण के 2,216 नए मामले सामने आए। केरल की स्वास्थ्य मंत्री केके शैलजा ने एक प्रेस विज्ञप्ति में बताया कि संक्रमण के नए मामलों में 23 स्वास्थ्य कर्मी भी शामिल हैं। उन्होंने कहा कि 2,216 नए मामले सामने आने के बाद कुल मामले बढ़कर 11.17 लाख हो गए। उन्होंने कहा कि राज्य में अब तक कोविड-19 के 10,88,522 मरीज ठीक हो चुके हैं और अभी 24,582 मरीज उपचाराधीन हैं। उन्होंने कहा कि महामारी से 12 और मरीजों की मौत हो गई जिसके बाद मृतकों की संख्या 4,579 पर पहुंच गई।आठ राज्यों और केंद्र शासित प्रदेशों में कोरोना वायरस संक्रमण की साप्ताहिक संक्रमण दर राष्ट्रीय औसत 5.04 प्रतिशत से अधिक है। महाराष्ट्र में सबसे अधिक संक्रमण दर 22.78 प्रतिशत है। केंद्रीय स्वास्थ्य मंत्रालय ने रविवार को यह जानकारी दी। महाराष्ट्र के अलावा, जिन अन्य सात राज्यों और केंद्रशासित प्रदेशों में राष्ट्रीय औसत से अधिक संक्रमण दर हैं, वह चंडीगढ़ (11.85 प्रतिशत), पंजाब (8.45 प्रतिशत), गोवा (7.03 प्रतिशत), पुदुचेरी (6.85 प्रतिशत), छत्तीसगढ़ (6.79 प्रतिशत), मध्य प्रदेश (6.65 प्रतिशत) और हरियाणा (5.41 प्रतिशत) हैं। स्वास्थ्य मंत्रालय ने कहा कि जांच के मामले में 15 राज्यों/केंद्र शासित प्रदेशों में प्रति दस लाख की आबादी पर जांच की संख्या राष्ट्रीय औसत (1,74,602) की तुलना में कम है। इन राज्यों में मध्य प्रदेश, राजस्थान, उत्तर प्रदेश, गुजरात और महाराष्ट्र शामिल हैं। मंत्रालय ने एक बयान में कहा कि भारत भर में अब तक की गई कोविड-19 जांच की कुल संख्या बढ़कर 24 करोड़ से अधिक हो गई है, जबकि कुल संक्रमण दर पांच प्रतिशत से नीचे बनी हुई है। मंत्रालय ने कहा, ‘‘सात राज्यों महाराष्ट्र, छत्तीसगढ़, कर्नाटक, पंजाब, गुजरात, मध्य प्रदेश और तमिलनाडु में कोविड के अधिक दैनिक नए मामले आए हैं। देश में पिछले 24 घंटों में आए कुल दैनिक नए मामलों का 81.46 प्रतिशत मामले इन राज्यों में आए हैं। देश में एक दिन में 62,714 दैनिक नए मामले सामने आए।’’ पिछले 24 घंटों में आए कुल नए मामलों में से 84.74 प्रतिशत मामले आठ राज्यों से सामने आए हैं। महाराष्ट्र में सबसे अधिक 35,726 नए मामले सामने आए हैं। इसके बाद छत्तीसगढ़ में 3,162 मामले आए हैं जबकि कर्नाटक में 2,886 नए मामले आए हैं। चौदह राज्यों/केंद्र शासित प्रदेशों में पिछले 24 घंटों में कोविड-19 से कोई भी मौत नहीं हुई है, यह 14 राज्य राजस्थान, आंध्र प्रदेश, असम, लक्षद्वीप, लद्दाख, दादरा एवं नागर हवेली और दमन एवं दीव, मणिपुर, मेघालय, मिजोरम, सिक्किम, त्रिपुरा, अंडमान और निकोबार द्वीप समूह, नगालैंड और अरुणाचल प्रदेश हैं।देश का कुल टीकाकरण रविवार को छह करोड़ को पार कर गया है। आज सुबह सात बजे तक की रिपोर्ट के अनुसार, 9,85,018 सत्रों के माध्यम से 6,02,69,782 टीके लगाए जा चुके हैं।